**אבולוציה של עם- במפגש בין מצרים לים סוף**

כל יצור חווה צמתים לאורך חייו- מקום בו נדרשת החלטה חדשה, בו מוצע לבחור נתיב מתוך מגוון אפשרויות או מתוך תחושת החלטה חפוזה.

בצומת כזה עוברים גם אחדים אשר מבקשים להפוך ליצור אחד, לכלל אשר מעבר לאוסף יחידים. צליחת האתגר היא ציר מרכזי שכן סביבו מתעצב בסיס הקולקטיב, ומתוך כך נגזרת יעילותו הלאה.

מה קורה ברגעים אלו?

אנשים מספרים על הרגע בו הם מבינים שהם רוצים משהו אחר, אך במקביל ישנה אכזבה, מבוכה, חשש ואף נסיגה.

מבוכה מבחירה חדשה, שכן זהו רגע מכונן- מקום בו ישנה אפשרות לקפיצה כמעט קוואנטית באופייה, למשהו אחר.

זוהי הצעה לצלול יחד לנבכי אותו צומת, ואולי לימוד נקודה מרכזית זו, יכול לסייע לכיוון הדרך הנבחרת.

אחד הצמתים המרכזיות בהיווצרותו של עם הוא אל מול חופי ים סוף.

600,000 רגלי הגברים, טף ונשים, ערב רב, ציוד ומקנה כבד מאד, כך נכתב.

כל העושר הזה, שעד לפני רגע היה עבד של עולם אחר עם חוקי אדם, עומד אל פי החירת, ונבוך הוא – מה עכשיו?

**" דבר אל בני ישראל וישובו ויחנו לפני פי החירת בין מגדול ובין הים ... תחנו על הים"[[1]](#footnote-1)**

תחושות רבות מתערבבות- שמחה, רצון, יכולת, חשש, כובד אחריות על אחר, חוסר אונים ו... לא קל לצאת לחופשי וניווכח בכך עוד רגע.

צומת מעצם טבעו, הוא אזור אגירת פוטנציאלים- נקודת מפגש של תנועות שונות, כאשר האחת מובילה להיווצרות חברתה.

כאן ישנה תנועה מתכנסת, מחדדת, וזאת ע"מ לאפשר תנועה פורצת לאחריה.

ניטיב להרגיש זאת באזורי המעברים בגופנו- מפרקים, אזור סרעפת בגבול בית החזה, רצפת אגן ועוד- אלו מקומות יוצרי תנועה של החובר אליהם משני הכיוונים. במיקומים אלו ישנו צבר עצבוב וכלי דם אשר בהמשך הולכים ומתפצלים עד הגעה לאותו איבר / תא מטרה. קפיאה במקומות אלו משמעה כאב, נוקשות וניוון עד כדי פגיעה תפקודית.

לשם למידת המפרק עלינו לבחון אותו כמחבר בין 2 אלמנטים- מה מוביל לאותו צומת, המאפשר את אשר מתבקש לנבוע כתוצאה ממנו.

אורח החיים במצרים היה דרמטי- כבד, כואב, סובל.

להיות עבד משמעו אי נוחות רציפה- קבלת הוראות, ציות חד משמעי לנורמה החברתית השלטת, ניכור ושליטה עיוורת.

העיניים מתערפלות, המבט צר ומושפל, ואור השמש נכנס בחרכים המותרים.

ובכל זאת, העבדות נמשכה שם עשרות שנים, ללא הפסקה, בכאב שקט, ללא הפרעה.

ואולי ברור לנו שמצרים היא תופעה ללא הגבלת זמן, היא לא נעלמה עם הצהבת דפי ההיסטוריה.

ואולי זה יכול להרגיש לא נוח או מוזר, אך אנו נעזרים בתופעה הזו בחיינו בצורות ובמצבים שונים- נוטים להגיד לאחרים מה לעשות, לסבול בשקט, לציית ללא עוררין, לחיות במוסכמות שלא בהכרח מיטיבות עם החברה או עם עצמי.

ובעיקר- זוהי תופעה ללא פיתוח שותפות, כזו המנציחה את "ניצחון החזק". אבל הרי זהו ניצחון סרק בלבד.

בעולם בו מתפתחת חוכמת ההמונים, בו לויקיפדיה יש קיום מרכזי, אתרי שיתוף מידע משגשגים, אנו כבר ערים לאפשרות חיים ערנית של עבודת צוות. מדע שיתוף הפעולה מתרחב ופורח.

אל מול מצרים נוצרת עם הזמן אלטרנטיבה- כזו אשר מאפשרת לפרק יסודות עבדות אישית פרטית לשם בניית יסודות ליצור קולקטיבי מתחדש.

כאן בא לידי ביטוי אחד החוקים המרכזיים בטבע אשר מביא לכך שלכל תופעה דואבת, ישנה תרופה מקדימה. עבורי זוהי תמצית האהבה בעולם.

בואו נתבונן לרגע במשה- משה שהנהיג את הבראת העם היהודי, את הבראת העולם מאותה צורת מחשבה עריצה.

משה מוצא עצמו בבית פרעה מגיל צעיר. בת פרעה משתה אותו אל חיק חיי המצרים, חיים אחרים מביתו המקורי. היא אשר נתנה לו את שמו- "כי מן המים משיתהו".

הוא חי חייו בארמון, בעושר, בלמידה של אורחות חיים אחרים מכור מחצבתו. מקום שיכול להציע פיתוי משכנע של צמצום שדה ראייה, של הסתאבות וטשטוש שורשים.

אך לכל חלקיק נע ישנה אפשרות לספינים הפוכים, השאלה מהו הכיוון. והנה, ההתבודדות הזו סייעה לו ליצור מחשבה עצמאית- לבחון חוקי אנוש ויעילותם בסביבה שכן הוא היה קרוב כ"כ למקום חקיקתם.

בזמן המתאים כדיוק הבשלת הפרי, הסכים הוא לצאת החוצה אל הטבע- והנה גילה שחוקי הטבע וחוקי האדם לא חד הם.

שם במדבר, הייתה לו האפשרות לראות שיתופי פעולה אחרים.

כאשר חזר הוא אל האדם- ראה הוא בסבלותם, ובעיקר הבין שיש דרך אחרת. הוא הסכים במעשיו לא לעמוד מנגד אלא ליצור שינוי, להגיב בחדות.

כשמו, כך פוטנציאל חייו- אותה בת פרעה העניקה את התרופה אשר סייעה לאותו תינוק למשות עצמו מנוחות הארמון אל הבראת הכאב.

הנה כאן מוצע המתכון כביכול לאותו הצומת- מנהיגות להתעוררות, כזו אשר עוזרת לצאת מצרות של צר- **יש צורך למשות עצמי משם- בעוצמה.**

לא קל לצאת מאזורים צרים, גם אם ישנו סבל.

10 מכות טבע חבטו באותה ארץ על כל יושביה.

10 הזדמנויות חדות ללמוד את כוחות הטבע, את יצוריו, את פלאיו ועצמתו.

10 שיעורים לזכך יהירות האדם לצניעות מול יכולות הטבע.

לאחר כאלו מסרים חריפים מבין האדם, ואולי בלית ברירה לעיתים, שהאדם הוא רק יצור אחד מיני רבים המאכלסים את היקום. ולכן, כל מחשבת שליטה עורבא פרח היא שכן אין בה ממש. הכינים מתעתעות בגודלן הזעיר, שהנה אין הן נשמעות לקולנו, ויש להן משמעות וקיום שרק חלקו קשור אלינו.

מערכות השמים, בעלי החיים הם חלק ממערך אדיר ומתוזמן שאנו חלק אחד ממנו.

אלו 10 לקחים לחדד קשב- לכבד את יצור חי באשר הוא.

חוזרים אנו אל פי החרת, על שפת ים סוף.

עתה ברור לנו שצומת זה דורשת חוקיות אחרת- חוקיות של חרות.

אנו נוטים להרגיש כאן חסרי אונים, מתוסכלים- כי הבנו שאנו רוצים להתרחב ממצרים, אבל לרוב לא ברור לנו מה עושים.

מזוודת ההצעות הפנימית שלנו נראית לנו ריקה כפי שלא הייתה מעולם, הרי קודם היה בה עושר של החלטות וחוקים, אך אלו ניוונו אותנו עם השנים. שכחנו את האינטואיציה הראשונית, איך ליצור חברות, והבדידות...הבדידות מאפילה על הכל.

אז- אולי נחזור לאחור? הנה מצרים אחרינו, רודפת אותנו, מצקצקת בשפתיה. היא כ"כ משכנעת.

**" חדל ממנו, ונעבדה את מצרים כי טוב לנו עבוד את מצרים ממותנו במדבר"...[[2]](#footnote-2)**

טוב לנו במצרים? נראה שנוח לנוח. מפתה.

אבל רגע לפני שנחזור לשם- אנחנו נזכרים שכאן בצומת החירות על שפת הים אפשר להביט בשקט סביב.

אנשים מספרים שמול הים הם נפתחים, משהו משחרר אותם בפכפוך המים, בתנועת הגלים, באופק הכחול הרחוק.

ושם, באותו רגע, אנחנו נזכרים- באמתחתנו מצרים ופסח גם יחד.

הרעיון הקבלי מציע להידון בפסח כ- **"פה-סח",** וקיום מצרים הופך ל**-"מצר- ים"**.[[3]](#footnote-3)

לחווית מקום צר יש תיאורים שונים של מחנק, חושך, בדידות, ניכור. אנשים העוברים מצבי חולי שונים דומים בתיאוריהם את מצבם, ואת הבדידות שבסבל.

אך כיצד ניתן להצר את הים? מים מטבעם מספרים על זרימה, על חדירה לכל מקום, ולכן למצר-ים אין ממשות.

כאלו הם גם חשך ואפלה- את אלו בארץ מצרים בהם לא ראה איש את אחיו (נשים לב שכך אומר הכתוב), אנו יכולים ליצור עצמאית בעצימת עיננו, ואז נוכל להתבונן פנימה ולחדד חושים. זוהי הזדמנות עבורנו לעבור לפה-סח- לשיח פנימי משמעותי. שוב הזדמנות להפוך קושי ליתרון.

זוהי הצעה לזמן בו אני מתמסר לעצמיותי, לנשימה שבי, לפעימה הרציפה, לכרונוביולוגיה הפנימית.

ואז אני מרגיש את אחי לידי- לפתע בן השיח לידי הוא אחר. הוא שותף ואני משוחח איתו ללא מילים. זוהי תקשורת אחרת, תקשורת טבעית שאינה מונחית חוקים אלא תחושה פנימית. לאחר מאות שנים של שלטון אינטליגנציה קורטיקלית הנתונה למוסכמות יחידים, חוזרת ומתחדשת יכולת האינטליגנציה הרגשית אשר ידוע שמנבאת הצלחת יחיד וקהילה באופן מובהק בהרבה. [[4]](#footnote-4)

ואז, אני פותח עיניי וחובק אח ורע. אח לי- יוצאים אנו ממצרים שלנו- עתה אנו בשלים לשיח חדש, יחד.

מצר הגרון נפתח ואנו יוצרים שותפות אחרת- אכפתית, מתמסרת, מניבה פירות. גם אם נתחכך- הבכורה כבר אינה לאחד אלא נוצרה אחווה מעגלית ולא היררכית.

ובאותו רגע אני מבין שהנה נסדקה הבדידות, נפרצו חומות הניכור. אני מבין שהחשך איחד את כולנו- אדם וכל אשר על פני האדמה.

ניעזר כאן בעצת שלמה לדעת חכמה ומוסר-

**"לך אל הנמלה עצל, ראה דרכיה וחכם, אשר אין לה קצין שוטר ומושל"...[[5]](#footnote-5)**

אל מול נוגש בצר לנו, עומדת נמלה אשר קצין אין בה.

התופעה המייחדת באופן מובהק את חיי הנמלה היא יצירת מערכת יעילה להפליא של שיתופי פעולה.[[6]](#footnote-6)

זהו יצור עתיק יומין אשר מספריו עולים על מספר בני האדם בעולם, אשר השכיל ליצור מבנה פיזי ותקשורתי יעיל ומאריך שנים.

מעבר לחלוקת עבודה מדויקת ומסודרת בתוך ומחוץ לקן, הנמלה משכילה לחבור לפטריות וחיידקים כאשר ללא אלו האחרונים, אין היא יכולה להתקיים. הפטריות הן המייצרות את המזון של הלרוות מתוך העלים שנאספו, והחיידקים הם אשר מפרישים במתינות מדויקת חומרי אנטיביוטיקה לשמר את האוכל לאורך זמן. אין עמידות לאנטיביוטיקה במערכת מדודה ואכפתית זו. מוסר השותפות והעבודה אינו תלוי גיל- כולם שותפים, כאשר למרבה הפלא הנמלים אשר נשלחות למלחמה הן הנמלות

הנקבות זקנות השבט. אנו רואים כאן דוגמא מרגשת ליעילות אשר טוענת שמצב מלחמה מצריך ניסיון חיים כדי ליצור דו שיח אמיתי ופותר אל מול השונה הפולש. זהו מצב בו מתינות וחוכמת הזקן היא ברכה מאריכה תוחלת .

תחושת מלחמה ומצבים מאתגרים הם חלק מחיינו, וכאן לפני בעל צפן המצרים מתקרבים, ומוצע לנו הפתרון לשאלתנו-

ואמר ה' למשה-

**"מה תצעק אלי, דבר אל בני ישראל ויסעו"..[[7]](#footnote-7)**

כדי לצלוח צומת של אי נוחות לא יסייע לי לצעוק כלפי חוץ, להאשים, לדרוש. עלי להתמסר- לנוע אל תוך הים, להתאחד עם גמישות המים. זוהי מוכנות ברורה לברר את הייחודיות שלי גם אם היא לא הגיונית, והכלי המשמעותי אשר לרשותי הוא האכפתיות ההדדית, היחד.

כיום כבר ברור ששיתוף פעולה יוצר חברות משגשגות, יעילות[[8]](#footnote-8). קהילתיות נמצאה כקשורה לאריכות ימים [[9]](#footnote-9), וחשיבה לא שגרתית להתחדשות לעבר יצירתיות עתידנית.

ובעצם זוהי הנקודה הקריטית לתהליך יצירת חברה חדשה, אחרת. כזו אשר שואפת ליעילות לטווח רחוק.

כאן מוצעת עוד דרך ללמוד מושג עם.

אחד האספקטים הנלמדים מהמושג יהודי הוא הודיה- זוהי תודה לשם הדדיות, אשר מאפשרת בין השאר עשייה פנימה מתוך הבנה חיצונית. כלומר, מחויבות בה נס גלוי מציע נס נסתר- עבודה במעמקינו. [[10]](#footnote-10)

אותו מעבר של עם כקולקטיב חדש בחרבה, בין חומות המים, מציע לנו זיכוך משמעותי עד לכדי מעמד הר סיני, הר חרב.

פרשה זו הינה הצעה עבורנו למשות עצמנו ולו לרגע קט, מצרות דרך אותו צומת בפי החירות – אל עבר המדבר, על החרבה שבמים.

אל המקום בו נס מתרחש-

בו אנו מוכנים לצלוח אל רצף מתייצב של חיים עשירים, מבריאים, ייחודים.

יחד, יחידה.

זוהי הזמנה לשיח

תודה

אפרת סוראקי

Efrat.suraqui@gmail.com

1. שמות יד' א' [↑](#footnote-ref-1)
2. שם פסוק יב' [↑](#footnote-ref-2)
3. בעקבות הזמן היהודי / רוזנברג שלום [↑](#footnote-ref-3)
4. אינטליגנציה רגשית / גולמן דניאל [↑](#footnote-ref-4)
5. משלי ו' ו'-ז' [↑](#footnote-ref-5)
6. Super cooperators / Martin Nowak [↑](#footnote-ref-6)
7. שמות יד' טו' [↑](#footnote-ref-7)
8. הפינגווין והלוויתן / בנקלר יוחאי [↑](#footnote-ref-8)
9. האזורים הכחולים / דן בוטנר [↑](#footnote-ref-9)
10. זמן חירותנו / הרב יוסף דוב הלוי סולוביצ'יק [↑](#footnote-ref-10)